google/wiki40b huggingface dataset:
Ferner Jacobsen

Historie

Ferner Jacobsen AS ble etablert i 1926 av Ferner Jacobsen (født 20. juni 1885, død 7. juli 1964), som åpnet butikk i Hollendergården i Stortingsgata 14 i Oslo. Jacobsen hadde siden 1916 drevet City Magasin i Kirkegata 30, senere Rosenkrantz' gate 20, men solgte denne butikken i 1932.
Da Jacobsen døde i 1964, ble driften overtatt av sønnene Johan Martin Ferner (født 22. juli 1927, død 24. januar 2015) og Finn Ferner (født 10. mars 1920, død 11. mars 2001). I dag er Johan Martin Ferners sønn Carl-Christian Ferner største eier, mens Øyvind Hjelkrem-Haug er daglig leder.
Bedriften hadde 55 ansatte i 2012.
Kunstspill

Et kunstspill (engelsk: art game) er et videospill av interaktiv og digital art, og designet ikke bare for å være underholdende eller morsom. Ordet ble først brukt i akademia i 2002, og har siden begynt å referere til videospill som fremhever kunst og skal få en reaksjon ut av spilleren. Kunstspill er per definisjon interaktive, vanligvis med eller mot datamaskinen, en selv eller andre spillere, og er resultatet av kunstnerisk intensjon. Slike spill pleier også i bli lagd for å se unike og uvanlige ut, for å skille seg ut fra mer tradisjonelle videospill.
Kunstspill er ofte ansett som en måte å vise at videospill kan være kunst, men har ofte blitt utsatt for kritikk.
Tobakkspipe

En tobakkspipe, også kalt en snadde, er et redskap til bruk for røyking av tobakk eller andre nytelsesmidler. Den fungerer slik at brukeren fyller den med tobakk, og tømmer den igjen etter at tobakken er brukt. Pipen har et «hode» som man putter tobakken i, og et langt rør som man putter i munnen og trekker røyken gjennom etter at tobakken er påtent og gløder.
Opprinnelsen til røyking er ikke kjent. Mayaprester brukte noe som lignet en pipe til å blåse røyk mot de fire verdenshjørner. Aztekerne brukte piper av bein, tre og leire. Planten var da sjelden, så tobakk ble bare brukt ved større anledninger. Indianerne i Nord-Amerika bruker fra gammelt av en type tobakkspiper. Disse er gjerne lange og består av to deler som kan tas fra hverandre. Tobakk var en plante som bare fantes i Amerika, til europeerne tok den med over Atlanteren. De vanligste formene for piper i dag er store nok til at de kan få plass i en hånd. De er ulikt utformet. Noen har et rør som er krumbøyd mens andre har et rett rør. Hodene kan være enkle i form, men enkelte, kanskje spesielt merskumspiper, er også utstyrt med utskjæringer.
Hvis man ikke renser pipen godt nok med jevne mellomrom, gir den fra seg en sur «saus», også kalt «pipelort». Til rensingen brukes en piperenser.
Piperøyking var en utbredt hobby fram mot århundreskiftet. En velassortert butikk for piperøkere kunne ha et trettitalls forskjellige pipetobakker, gjerne mer. En dansk oversikt over pipetobakker fra 1960- årene inneholder omtale av 125 sorter kvalitetspipetobakker i forskjellige blandinger og fabrikater.

Vannpipe

Fra Asia og de arabiske landene kjenner vi vannpipen. Den har ofte hode av messing og et rør som går ned i en vannbeholder. Fra denne fører ett eller flere utløp med hver sin slange til munnstykket(ene). Når man suger i slangen oppstår vakuum, slik at røyken trekkes ned i vannet og over til utløpet. Tobakken er gjerne tilsatt fruktsaft slik at den er fuktig og klisset, og må glødes av en påtent kullbrikett.
Arbeidsmarked

Arbeidsmarkedet er markedet for arbeidskraft i en lokal nasjonal eller regional økonomi. Begrepet innebærer at arbeidet er betalt, slik at for eksempel ulønnede familiemedlemmer eller husarbeid ikke regnes som en del av arbeidsmarkedet. Det å stå utenfor arbeidsmarkedet, betyr altså ikke nødvendigvis at man står utenfor verdiskapende arbeid - familiemedlemmers gårdsarbeid i tradisjonelle økonomier er et godt eksempel hvor barn og ektefeller kan delta ulønnet i produksjonen, uten å inngå i det som defineres som arbeidsmarkedet. Arbeidsmarkedet kan være preget av høy eller lav sysselsettingsgrad (arbeidsdeltakelse), og ulik registrert, og ikke-registrert arbeidsløshet. I land hvor for eksempel kvinner eller andre grupper tradisjonelt ikke deltar i arbeidslivet, kan man på en og samme tid ha lav arbeidsdeltakelse, men også svært lav eller ingen) registrert arbeidsløshet. Arbeidsmarkedet er også i de fleste land preget av kjønnsdelt arbeidsliv, selv i de land hvor begge kjønn deltar aktivt i lønnet arbeid.
Arbeidsmarkedet er sjelden 100 % fritt, det begrenses av både uformelle barrierer, og formelle utdanningskrav til mange yrker, krav om sikkerhetsklarering osv. Dessuten er markedet ofte regulert gjennom betydelige krav til ansettelse og oppsigelse, ofte framforhandlet gjennom kollektive forhandlinger, og muligheten til å si opp ansatte er svært ulik på tvers av ulike land og markeder.

Lønnsdannelsen i arbeidsmarkedet

Lønnsinntekt er prisen på arbeidskraft i arbeidsmarkedet, og fastsettes enten individuelt som i et «perfekt marked», eller kollektivt gjennom forhandlinger mellom de ansatte eller deres fagforening, og arbeidsgiveren eller dennes organisasjoner. Arbeidstakernes kamp for kollektiv forhandling og lønnsdannelse var sammen med arbeidstiden det nesten enerådende spørsmålet for arbeiderbevegelsen fra siste halvdel av 1800-tallet, og ble i etterkrigstiden innfridd i nesten alle OECD-land. Den frie fagforeningsretten – og arbeidstakernes foreningsrett – er en politisk villet begrensning av friheten i arbeidsmarkedet.
Hjärnarp

Hjärnarp er et tettsted i Ängelholm kommune i Skåne län i Sverige. I 2010 hadde tettstedet 975 innbyggere.
Baseball under Sentralamerikanske og karibiske leker 1990

Baseball under Sentralamerikanske og karibiske leker 1990. Baseball var en av flere sporter i de sekstende sentralamerikanske og karibiske leker som ble arrangert i Mexico by i Mexico i perioden 20. november til 3. desember 1990. Det var sekstende gangen som baseball var med i de sentralamerikanske og karibiske leker. Det var kun en turnering for menn.
Punktering (musikk)

Punktering noteres i musikk ved at det settes et punkt til høyre for en note, noe som forlenger noten med halvdelen av dens opprinnelige verdi. Hvis den opprinnelige noten varer i 2 slag, vil dermed den punkterte noten vare i 3 slag.
Punkteringer benyttes i hovedsak for å gjøre notebildet enkelt og oversiktelig. Bindebuer gir ofte et uryddig inntrykk og brukes derfor bare der punktering ikke strekker til. Selv om noter med tre eller flere punkt sjelden opptrer, kan man benytte følgende formel for lengden av en hvilken som helst note a med n antall punkt: a_n=a\left(1+\tfrac 12+\tfrac 14+ \cdots + \tfrac 1{2^n}\right)=2a-\frac a{2^n}.

Dobbelpunktering

En dobbelpunktert note etterfølges av to punkt til høyre for noten. Da får den punkterte noten halvdelen av punktets verdi i tillegg, og notelengden blir dermed totalt 1¾ av den opprinnelige verdien (1 + ½ + ¼ = 2 − ¼). Selv om dobbelpunkteringer er relativt uvanlige i vanlig vestlig musikknotasjon, forekommer de blant annet i nest siste takt av Ja, vi elsker dette landet.
Latviske euromynter

Latviske euromynter er sirkulasjonsmynt av Den europeiske unions valuta euro med nasjonalt motiv for Latvia på revers. Latvia tok i bruk euro 1. januar 2014.

Utforming

De lavere valørene av euroene utgjøres av mynter, mens de høyere valørene utgjøres av sedler. Euromyntene har en felles europeisk side som viser verdien på mynten og en nasjonal side som viser et symbol valgt av medlemsstatene som benytter euro. Hver medlemsstat har således ett eller flere symboler som er unike for landet.
De latviske euromyntene har fire ulike design. De laveste valørene, 1-, 2- og 5-centmynten viser Latvias lille riksvåpen, 10-, 20- og 50-centmynten det store riksvåpenet, mens de høyeste valørene, 1- og 2-euromynten, har et kvinnehode. Centmyntenes revers er formgitt av Laimonis Šēnbergs, mens Guntars Sietiņš er ansvarlig for eurovalørene. Myntene er preget av Staatliche Münzen Baden-Württemberg i Stuttgart i Tyskland.
De to høyeste valørene har som motiv et kvinnehode, Milda, en personifikasjon av Latvia. Samme motiv er tidligere benyttet på latvisk mynt og har blitt et frihets- og nasjonalsymbol. Kvinnehodet, tegnet av kunstneren Rihards Zariņš, ble første gang benyttet på sølvmynt i 1929. Kvinneskikkelsen i Frihetsmonumentet i Riga kalles også Milda.

Fra lats til euro

Latvia slutter seg til eurosonen den 1. januar 2014. Euroen erstattet da latvisk lats, med en vekslingskurs på 0,702804 latviske lats for én euro. Veksling av lats mot euro finner sted til 30. juni 2014.
Boerkrigen

Nordmenns forhold til krigen

I 1899 reiste de norske kapteinene Allum og Grüner til Sør-Afrika for å studere utrustning, taktikk og forsvarsanordninger. Allum fulgte boerne (der hans egen bror var innrullert) mens Grüner fulgte britene. Allum møtte både Krüger og Reitz under oppholdet. Allum skrev om observasjonen blant annet i The Times og i Politiken. Han beskrev krigen som en frihetskamp for boerne. 
I Transvaal ble det satt opp et eget skandinavisk korps som skulle støtte boerne i kamp, 13 nordmenn deltok i kamp samt en norsk lege. Dette var ett av flere frivillige korps med utlendinger. Baden-Powell uttalte at skandinavene var de mest aggressive av boernes avdelinger og korpset gjorde seg særlig gjeldende i slaget ved Magersfontein i desember 1899. I Kapp-kolonien og Natal ble nordmenn innrullert på britisk side og norske forretningsfolk var pro-britiske. Misjonærene var positive boerne inntok Zululand i 1884 og også da britene annekterte området i 1887. Misjonsleder Lars Dahle ga klart uttrykk for støtte til britene. Nils Astrup skrev i Morgenbladet under krigen, blant annet «Thi hva man end kan sige om englænderne, maa man sige, at deres regimente er det bedste for Syd-Afrika, særlig hva missionen og den infødte angaar. De er jo ingen tvil om, at boerne har behandlet det infødte med haarhed og forakt.»
Den vesle norske kolonien i Natal stilte med et geværregiment, samtidig var det et frivillig skandinavisk korps (omkring 250 mann) på boernes side. Det var altså nordmenn på begge sider.
I Norge var det som i andre europeiske land engasjement i form av demonstrasjoner og opprop mot den britiske krigføringen. I Norge var det delte holdninger til krigen, men sympatien var mest med boerne. Rasmus Olai Steinsvik tok på lederplass i Den 17de Mai standpunkt mot britene og for boerne. Morgenbladet var klart probritisk. Halvdan Koht, Bjørnstjerne Bjørnson og Venstre uttrykte også støtte til boerne. Koht omtalte boerkrigen som en frihetskrig, og en kamp mellom kapitalisme og bondesamfunn. Jacob S. Worm-Müller forsvarte også boeren i den offentlige debatt i Norge, mens Henrik Ibsen var mer britiskvennlig.
20 Centres for 2010

20 Centres for 2010 er en offisiell kampanje som holdes av FIFA samtidig med fotball-VM 2010 i Sør-Afrika. 20 sentre bygges i 20 forskjellige byer rundt om i hele Afrika. Sosiale tjenester som utdanning og folkehelse tilbys barn og ungdom, samt en fotballbane som barna kan bruke.
Cymrickatt

Karaktertrekk

Cymrickatten er muskuløs, kompakt, middels til stor katt med en robust beinstruktur. De veier mellom 3 og 6 kg og har en rund framtoning. Cymrickatten har store øyne og brede ører. Pelsen er middels langt, tett og gir den en rund framtoning. Alle farger og mønstre er akseptert og øyenfargene kan være (kobber), grønn, nøttebrun eller blå blant de farger som har blitt funnet.
Det er fire former for haler. «Rumpy» er den mest verdifulle. Dette er en katt som er helt haleløs, og har isteden en kløft der hvor halen ordinært ville ha vært. Deretter finnes «rumpy-risers», katter som har en liten knagg av en hale som består av en til tre virvler forbundet til ryggsøylen. «Stumpies» har en kort halestubb som vanligvis er kurvet. Og til sist, «longies» har haler nesten like lange som en ordinær katt.
Cymrickatten er intelligent, sprelske katter og går godt sammen med andre kjæledyr, også hunder. De er svært lojale til mennesker og nyter kvalitetstid med dem. De kan lett lære leker og er lite aggressive, og som manxkatten er den fascinert av vann.

Genetisk forstyrrelser

Genet som gir cymrickatten dens særegne hale kan også være dødelig. Katter som arver to kopier av genet som gir haleløshet dør før fødselen og blir reabsorbert i livmor. Siden disse variantene utgjør rundt en fjerdedel av alle kattene er avfallet vanligvis liten. Selv de som arver kun en kopi av genet kan ha hva som kalles for manxsyndromet. Det kan føre til Spina Bifida, åpninger i virvlene, sammenføyet virvler, og forstyrrelser i tarm eller blære. De harelignende hoppene kan tidvis også bli sett på cymrickatten på grunn av dens misdannelse i ryggraden.
Ikke alle cymrickatter med kort ryggrad har problemer med manxsyndromet. Det er kun en egenskap av manxgenet og kan ikke bli forhindret. Problemer blir vanligvis åpenbart innenfor de første seks månedene etter fødselen.
Burøysund

Burøysund er en bygd nordøst på øya Vanna, nord i Karlsøy kommune i Troms fylke.
Fri scenekunstgruppe

Fri scenekunstgruppe er en gruppe av profesjonelle scenekunstnere innen teater, dansekunst, performance og musikkteater som driver sitt virke utenfor teaterhusene. De frie scenekunstgruppene er omfattet av særskilte offentlige støtteordninger.
Lom møbelindustri

Utmerkelser

I 2004 mottok Lom Møbelindustri næringsprisen fra Lom kommune. Prisen blir gitt til bedrifter, enkeltpersoner eller institusjoner som har utmerket seg i næringssammenheng og som fungerer som ambassadører for bygden.
Lom Møbler ble plukket ut som leverandør av møbler og skap til miljøhotellet Miljøsenteret Seletun på bakgrunn av kvalitet og design kombinert med norsk produksjon.
Dominic Ogbechie

2017

Ogbechie deltok i det sørengelske U17-mesterskapet innendørs 2017, og vant der 60 meter med ny personlig rekord på 7,02. Han vant også lengdehopp. I det engelske U17-mesterskapet innendørs vant han høydehopp og kom på andreplass på 200 meter med ny personlig rekord på 22,35. 
Utendørs vant han 200 meter under det engelske U17-mesterskapet, med ny personlig rekord på 21,52, og han kom på fjerdeplass i høydehopp.

2018

Han vant høydehopp under det sørengelske U17-mesterskapet innendørs i januar 2018, og han vant også høydehopp i det engelske U20-mesterskapet i februar, der han satte ny personlig rekord med 2,12 meter. I det engelske U17-mesterskapet innendørs vant han høydehopp med ny U15-verdensrekord og britisk U17-rekord, da han hoppet 2,22 meter. Han vant også lengdehopp med 7,53 meter, som var en forbedring av den britiske U17-rekorden med 31 cm.
16 år gammel deltok han i det engelske U20-mesterskapet utendørs i juni, og vant der høydehopp. Han deltok i U18-EM i friidrett 2018 i Győr i Ungarn, og vant der høydehopp med 2,16 meter.
Finnmarksprydvikler

Utseende

En liten til middelsstor (vingespenn 12-14 millimeter), rødbrunt spraglete vikler. Forvingen har en trekantet, hvit flekk nær spissen. Bakvingen er lyst gråbrun.

Levevis

Larven utvikler seg på finnmarkspors (Rhododendron tomentosum) og arten finnes på myrer og i barskog der næringsplanten vokser. Finnmarksporsens utbredelse kan forklare artens tilsynelatende litt merkelige (tatt i betraktning at den finnes langt sørover i Europa) utbredelse i Norge.

Utbredelse

Den er utbredt i Mellom- og Nord-Europa, unntatt de vestligste delene, og i det nordlige Asia.
I Norge er den bare kjent fra Finnmark, der den imidlertid ser ut til å være utbredt over det meste av fylket.
Western Norway Film Commission

Western Norway Film Commission (WNFC) holder til i Bergen, og har til oppgave å promotere og tilrettelegge Vestlandet som location for spillefilm, reklamefilm- og tv-produksjoner. WNFC ble stiftet i 1996, og er medlem av Association of Film Commissioners International, European Film Commissions Network og Scandinavian Locations.
Western Norway Film Commission finansieres av fylkeskommunene Hordaland, Sogn og Fjordane og Møre og Romsdal.
Bryan Robson

Aktiv karriere

Robson er mest kjent for sin aktive karriere i Manchester United. Da han ble kjøpt av klubben fra West Bromwich, var overgangssummen på £1,5 millioner tidenes høyeste i England. 
Manager Ron Atkinson i Manchester United sa på pressekonferansen: «Dette er ikke gambling. Han er jo rent gull». Atkinson visste hva han snakket om, han var Robsons manager i West Bromwich mellom 1978 og 1981. 
Bryan Robson ble umiddelbart en av Manchester Uniteds viktigste spillere, men på et tidspunkt midt på 1980-tallet kanskje for viktig. Det ble påstått av forståsegpåere at når Bryan Robson var nede (ute av laget, skadet), var Manchester United nede. 
Uheldigvis var det perioder han var skadet og det viste seg på Uniteds resultater. Til tross for dette ble han snart selvskreven kaptein både på klubblag og på Englands landslag.
Hans spesielle kjennetegn på fotballbanen var at han var tøff i dueller, hadde godt blikk for spillet, la utsøkte pasninger og at han alltid ga alt. Et typisk bilde av Robson er knyttneveslaget i luften (som en upper-cut) etter å ha scoret mål.
Han ble også en av de spillerne som supporterne holdt tett til brystet. Selv etter at han gikk fra Manchester United i 1994 ble han mottatt som helt når han kom tilbake til Old Trafford som Middlesbrough-spiller og manager.

Trenerkarriere

Allerede på slutten av hans tid som spiller ble det snakket om at Robson var et godt manager-emne.
Manager-karrieren startet i Middlesbrough i 1994, og det ble en umiddelbar suksess. Han ble i Nordøst-England til 2001 da han valgte å gå av som manager etter at han hadde kritisert sine spillere for å ikke gjøre sitt beste. 
Han tok så en pause fram til november 2003 da han tok over den ledige manager-stillingen i Bradford City FC, men i mellomtiden var han i samtaler først med det irske fotballforbundet om å ta over som irsk landslagtrener. Dette ble det ikke noe av, heller ikke samtalene med Nigerias fotballforbund gjorde han til landslagstrener. Robson ble i Bradford ut sesongen og takket for seg etter kun 27 kamper.
Så fikk han i november 2004 spørsmål om å ta over som manager i sin tidliger klubb West Bromwich Albion, noe han takket ja til. Etter to sesonger i midtre England sa han opp grunnet dårlige resultater.
Han overtok som manager for Sheffield United etter at Neil Warnock gav seg etter Premier League 2006/07. Han sluttet i februar 2008, da han returnerte til Manchester United for å være ambassadør for klubben. . 
Robson huskes også for et av VM-historiens raskeste mål, mot Frankrike under mesterskapet i Spania 1982. Han scoret allerede etter 26 sekunder av kampen.
Cho Seung-hui

Massakren

Cho finner så på enda et psevdonym, Ax Ishmael, personligheten best kjent fra massakren. Cho tar så bilder mens han poserer «macho» foran kamera med håndvåpen og kniver. Han spiller også inn en rekke klipp hvor han forteller hvordan «alle andre» (ingen navngitte) har ødelagt livet hans og at han skal ta hevn for seg selv og alle andre som lider. Han sammenligner seg selv med Jesus Kristus og sier at han er en martyr som håper han vil inspirere andre og kaller det en revolusjon. Han sendte pakken til NBC med avsender Ax Ishmael, skrev Ax Ishmael på armen sin og drepte 32 og såret enda fler elever og lærere ved Virginia Tech universitetet 17. april 2007.
Combe

Utseende

En middelsstor (ca. 25 millimeter), svart og hvit trebukk. Antennene er forholdsvis lange. Pronotum er svart med tre hvite lengdestriper. Dekkvingene har avlange, hvite flekker.

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Sørøst-Asia (Nepal, Vest-Malaysia, Sumatra).
Cocoon II – Hjemkomsten

Handling

Det har gått fem år siden tre eldre ektepar ble med romvesenene til den paradisisk planeten Antarera. Nå planlegges imidlertid en ny tur til jorden. Grunnen til det er oppdagelsen av noen nye kokonger. Det er om å gjøre å få tak i disse før «vanlige» mennesker (det vil si havforskere) begynner å eksperimentere med dem. Noen av de eldre parene ønsker å returnere til jorden og blir derfor med.
Fylkesvei 4502

Fylkesvei 4502 går mellom Lutsi og Furenes i Sandnes kommune. Veien er 3,6 km lang.
Frem til 2019 hadde veien betegnelsen fylkesvei 337.
Tom Cavanagh

Bakgrunn

Cavanaghs foreldre var akademikere og forfattere. Han er av irsk herkomst og vokste opp i en stor katolsk familie. Cavanagh flyttet sammen med familien til en liten by i Ghana, Winneba, da han var sju år gammel. I tenårene flyttet familien videre til Lennoxville i Quebec, der han begynte på videregående skole. Han studerte i Frankrike og spilte basketball for baronene. 
Han studerte senere ved Champlain College i Lennoxville. Thomas er flytende tospråklig, ettersom  han snakker flytende både fransk og engelsk. Mens han gikk på Queen's University i Kingston i Ontario ble han interessert i teater og musikk, og han spilte ishockey og basketball. Han ble uteksaminert med grader innen engelsk og biologi.

Karriere

Han var hovedpersonen i NBC sitt TV-program Ed, det er denne rollen som han er mest anerkjent for. Cavanagh fikk en Golden Globe-nominasjon og en TV Guide Award for sitt arbeid med serien Ed, som gikk i fire sesonger siden fra starten i oktober 2000 og til den ble avsluttet i februar 2004. I 1995 hadde han en birolle i første sesong av "The Outer Limits", i en episode med tittelen "Donor." Han portretterte i denne episoden en vitenskapsmann. I 2002 spilte han i den Showtime-filmen Bang Bang You're Dead, som vant en Peabody Award. 
Cavanagh gjorde en gjesteopptreden i situasjonskomedien Scrubs i 2002 (episoden «My Big Brother»). Han ble leid inn til å spille Dan Dorian, broren til hovedpersonen JD (spilt av Zach Braff). Han fikk denne rollen på grunn av hans likhet med Braff. Han kom tilbake i en episode i 2003 («My Brother, Where are you?»), og senere i to episoder i 2004 ("My Cake" og "My Common Enemy"), og senere igjen i en episode i april 2006 («My New Suit») og senest den 8. november 2007. Han tok rollen for en siste gang i Zack Braff`s siste episode i den åttende sesongavslutningen ("My Finale"). 
I 2005 spilte han en gjest i TV-showet, Jack & Bobby. Han spilte hovedrollen i miniserien The Capture Of The Green River Killer, der han portretterte karakteren King County-sheriff David Reichert. Cavanaghs filmroller var hovedsakelig i forskjellige biroller. Høsten 2006 begynte Cavanagh filme Brekfast with Scot, der han spiller en homofil tidligere hockey-spiller som blir en adoptiv-far til en ung gutt. Filmen ble utgitt i 2007, og trakk oppmerksomhet som den første filmen med et homofilt tema som noensinne har vunnet godkjennelse fra et så bredt publikum. I 2007 spilte han i «Raw Feed» skrekkfilm-serien som spilles fra Warner Home Video.
Fra 2014 har han spilt Dr. Harrison Wells i superheltserien The Flash.
EM i mellomdistansetriatlon 2018

EM i mellomdistanseduatlon 2018 (ETU Middle Distance Triathlon European Championships) ble arrangert 28. oktober 2018, som en del av EM i multisport. Mesterskapet ble arrangert på Ibiza i Spania. 
Løypa var 1900 meter svømming, 45,6 km sykling og 21,2 km løping.
Tåkenatten

Handling

En tåkefull søndagskveld blir direktør Walter Willding skutt og drept av sin hustru Lora i deres villa ved Erstaviken sydøst for Stockholm. Mordet blir oppdaget av Walters elskerinne Jimmie Edström etter at hun kom tilbake fra en båttur med offerets yngre bror Jack. Han anmelder mordet til politiet. Den unge kriminalkommissarie Myrman får saken. Ettersøkt av politiet går Lora i sin hukommelse gjennom de hendelsene som førte til den desperate handlingen.
International Association of Ryukyuan and Okinawan Studies

International Association of Ryukyuan and Okinawan Studies (IAROS) er en internasjonal forening for forskere som studerer sproget, kulturen og historien til Ryukyuøyene (i dag prefekturet Okinawa og deler av Kagoshima).
IAROS ble grunnlagt i 2006 ved den femte internasjonale konferansen for Okinawa-studier ved Universitetet i Venezia. Blant grunnleggerne finnes det forskere fra Okinawa, andre steder i Japan, Folkerepublikken Kina, USA, Australia, samt Europa.